Initiativ fra Den Hellenske Republik med henblik på vedtagelse af Rådets beslutning om fastsættelse af mindstekrav i forbindelse med skiltning ved grænseovergangssteder

(2003/C 125/06)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 62, punkt 2, litra a),

under henvisning til initiativ fra Den Hellenske Republik(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Det er nødvendigt at opdatere de nuværende angivelser på skiltene ved grænseovergangssteder i lufthavne med angivelse af korridorer til personer, der indrejser på og/eller forlader medlemsstaternes område, jf. Schengen-Eksekutivkomitéens afgørelse SCH/Com-ex (94) 17, rev. 4, af 22. december 1994, for at tage hensyn til aftalen om Det Europæiske Økonomiske Samarbejdsområde og aftalen mellem Det Europæiske Fællesskab og dets medlemsstater på den ene side og Schweiz på den anden side, om fri bevægelighed for personer.

(2) Der bør derfor på ensartet vis fastsættes mindstekrav for ny skiltning, der angiver passagerkorridorer ved grænseovergangssteder og i havne, hvor sådanne korridorer findes.

(3) I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og traktaten om oprettelse af Det Europæiske Fællesskab, deltager Danmark ikke i vedtagelsen af denne beslutning, som derfor ikke er bindende for og ikke finder anvendelse i Danmark. Inden seks måneder efter at Rådet har vedtaget denne beslutning til gennemførelse af Schengen-reglerne efter bestemmelserne i tredje del, afsnit IV, i traktaten om oprettelse af Det Europæiske Fællesskab, træffer Danmark afgørelse om, hvorvidt det vil gennemføre denne beslutning i sin nationale lovgivning, jf. artikel 5 i protokollen om Danmarks stilling.

(4) For så vidt angår Island og Norge udgør denne beslutning en udbygning af de bestemmelser i Schengen-reglerne, som falder ind under artikel 1, litra A, i Rådets afgørelse 1999/437/EF af 17. maj 1999 om visse gennemførelsesbestemmelser til den aftale(3), som Rådet for Den Europæiske Union har indgået med Republikken Island og Kongeriget Norge om disse to staters associering i gennemførelsen, anvendelsen og den videre udvikling af Schengen-reglerne(4).

(5) Denne beslutning udgør en udbygning af Schengen-reglerne, som Det Forenede Kongerige ikke deltager i, i overensstemmelse med Rådets afgørelse 2000/365/EF af 29. maj 2000 om anmodningen fra Det Forenede Kongerige Storbritannien og Nordirland om at deltage i visse bestemmelser i Schengen-reglerne(5); Det Forenede Kongerige deltager derfor ikke i vedtagelsen af denne beslutning, som ikke er bindende for og ikke finder anvendelse i Det Forenede Kongerige.

(6) Denne beslutning udgør en udbygning af Schengen-reglerne, som Irland ikke deltager i, i overensstemmelse med Rådets afgørelse 2002/192/EF af 28. februar 2002 om anmodningen fra Irland om at deltage i visse bestemmelser i Schengen-reglerne(6); Irland deltager derfor ikke i vedtagelsen af denne beslutning, som ikke er bindende for og ikke finder anvendelse i Irland.

(7) Denne beslutning udgør en udbygning til Schengen-reglerne eller har på andre måder forbindelse hertil i henhold til artikel 3, stk. 2, i tiltrædelsesakten af 2003 -

VEDTAGET FØLGENDE BESLUTNING:

Artikel 1

Medlemsstaterne opretter ved deres autoriserede grænseovergangssteder i lufthavne separate baner med henblik på at udføre den nødvendige grænsekontrol af personer, der er omfattet af fællesskabsretten, og andre personer. Der skelnes mellem de forskellige baner ved hjælp af skiltning som omhandlet i artikel 2.

Hvis medlemsstaterne ønsker at oprette separate baner i havne og ved grænseovergangssteder, anvendes samme skiltning.

Artikel 2

Skiltningen, som kan være elektronisk, udformes således:

- Den Europæiske Unions symbol med bogstaverne "EU", "EEA" og "CH" inden for kransen af stjerner og ordet "CITIZENS" under kransen af stjerner som vist i bilag 1.

- Ordene "ALL NATIONALITIES" som vist i bilag II.

Artikel 3

EU-borgere, statsborgere i stater, der er part i aftalen om Det Europæiske Økonomiske Samarbejdsområde, og statsborgere i Schweiz skal som hovedregel benytte banen med skiltning som i bilag I. Alle andre tredjelandsstatsborgere skal benytte banen med skiltning som i bilag II.

De kompetente myndigheder kan dog tilsidesætte denne generelle regel i tilfælde af midlertidige forstyrrelser i afviklingen af trafikken, indtil disse forstyrrelser er ophørt.

Artikel 4

Ved grænseovergangssteder på land kan medlemsstaterne adskille lastbiltrafikken i forskellige baner til hhv. lette og tunge køretøjer ved at bruge den i bilag III viste skiltning.

Artikel 5

Punkt 2 i bilaget (SCH/I-Front (94) 39 rev. 9) til Schengen- Eksekutivkomitéens afgørelse SCH/Com-ex(94) 17, rev 4. af 22. december 1994 samt punkt 2 i den til bilaget knyttede afgørelse om indførelse og anvendelse af Schengen-systemet i lufthavne og på flyvepladser (mindre lufthavne) ophæves.

Artikel 6

Denne beslutning træder i kraft den...2003.

Artikel 7

Denne beslutning er rettet til medlemsstaterne i overensstemmelse med traktaten om oprettelse af Det Europæiske Fællesskab.

Udfærdiget i...

På Rådets vegne

...

Formand

(1) ...

(2) ...

(3) EFT L 176 af 10.7.1999, s. 36.

(4) EFT L 176 af 10.7.1999, s. 31.

(5) EFT L 131 af 1.6.2000, s. 43.

(6) EFT L 64 af 7.3.2002, s. 20.

BILAG I

>PIC FILE= "C_2003125DA.000802.TIF">

BILAG II

>PIC FILE= "C_2003125DA.000902.TIF">

BILAG III

>PIC FILE= "C_2003125DA.001002.TIF">